12 บริษัทยัน เศรษฐกิจดีถึงปีหน้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

....เจียรนัย อุตะมะ
12 บริษัทจดทะเบียนที่อิงการบริโภคในประเทศ ยืนยันเศรษฐกิจไทยจะแกร่งจนถึงปีหน้า ทำให้บริษัทหลักทรัพย์ (บล.) ธนชาต คงเป้าหมายดัชนีปี 2554 ที่ 1,150 จุด ส่วนโนมูระคาดหุ้นเอเชียไปต่ออีก 2 เดือน เม็ดเงินต่างชาติยังไหลเข้าต่อเนื่อง
บล.ธนชาต ได้จัดงาน Thanachart Consumption Day เมื่อวันศุกร์ที่ 24 ก.ย.ที่ผ่านมา ซึ่งในงานนี้มีบริษัทที่เกี่ยวข้องกับการบริโภคเข้าร่วมงาน 12 บริษัท โดยมีผู้บริหารและนักลงทุนสัมพันธ์เข้าร่วมงานราว 24 คน ขณะที่มีผู้จัดการกองทุนไทยกว่า 60 กอง เข้าร่วมงานในครั้งนี้ 
เนื้อหาสาระที่สำคัญที่ได้จากการจัดงานในครั้งนี้ คือ เศรษฐกิจไทยกำลังเติบโตแข็งแกร่งจากภายใน และไม่ต้องพึ่งพาการส่งออกเพียงอย่างเดียวอีกต่อไป แนวโน้มธุรกิจโดยรวมเป็นบวก ไม่เฉพาะแต่ในปีนี้เท่านั้น แต่ยังรวมถึงปีถัดไปอีกด้วย 
นอกจากนี้ ผู้บริหารของบริษัทส่วนใหญ่มีความเชื่อมั่นมากขึ้น บริษัทที่ได้รับเชิญในครั้งนี้เป็นบริษัทที่เกี่ยวข้องกับการบริโภคและมาจากหลายอุตสาหกรรม บริษัทที่เกี่ยวข้องกับเม็ดเงินโฆษณาอย่างบริษัท บีอีซี เวิลด์ (BEC) และบริษัท เมเจอร์ ซีนีเพล็กซ์ กรุ้ป (MAJOR) และบริษัทที่เกี่ยวกับเศรษฐกิจในต่างจังหวัดอย่างบริษัท ไดนาสตี้เซรามิค (DCC) และห้างสรรพสินค้าโรบินสัน (ROBINS) มีการดำเนินงานที่ดีมาก ขณะที่บริษัท กรุงเทพดุสิตเวชการ (BGH) ยังได้ประโยชน์จากการเติบโตของจำนวนผู้ป่วยชาวต่างชาติ และรายได้ของโรงพยาบาลในต่างจังหวัดประมาณ 40% 
บริษัทพัฒนาอสังหาริมทรัพย์ 3 บริษัท ทั้งบริษัท แลนด์ แอนด์ เฮ้าส์ (LH) บริษัท แอล.พี.เอ็น.ดีเวลลอปเมนท์ (LPN) และบริษัท ศุภาลัย (SPLAI) มีผลการดำเนินงานที่ดี 
ในมุมมองของ บล.ธนชาต LPN มีแนวโน้มที่เป็นบวกมากที่สุด ขณะที่สถาบันการเงินที่มีความเกี่ยวข้องกับการบริโภคมีแนวโน้มที่ดีขึ้นตามแนวโน้มการบริโภค ขณะที่ธุรกิจภาพยนตร์ ธุรกิจดิจิตอล และธุรกิจสร้างสรรค์และบริหารกิจกรรมทางการตลาดของบริษัท จีเอ็มเอ็ม แกรมมี่ (GRAMMY) กำลังช่วยชดเชยการลดลงของธุรกิจสินค้าเพลงและลิขสิทธิ์
เนื้อหาสาระที่สำคัญที่ได้จาก ทรงธรรม ปิ่นโต จากธนาคารแห่งประเทศไทย (ธปท.) ได้ยืนยันข้อความในเชิงบวกว่า การที่เศรษฐกิจในประเทศจะเติบโตอย่างมีเสถียรภาพ ผลักดันโดยภาคการบริโภคและการลงทุนไปอีกอย่างน้อย 2 ปีข้างหน้า และไม่คาดว่าเศรษฐกิจของประเทศตะวันตกจะเข้าสู่ภาวะถดถอยอีกครั้ง แต่อาจจะชะลอตัวลง ในระยะยาวอัตราดอกเบี้ยเข้าสู่ช่วงขาขึ้น แม้ว่าอัตราเงินเฟ้อจะยังไม่ใช่ปัจจัยกังวลในปัจจุบัน เนื่องจากอัตราดอกเบี้ยที่แท้จริงยังคงอยู่ในระดับต่ำอย่างมากสำหรับเศรษฐกิจในปัจจุบัน มีการไหลเข้าของเงินทุนอย่างแข็งแกร่ง แต่ด้วยแรงสนับสนุนปัจจัยพื้นฐานที่ดีจากเศรษฐกิจ มาตรการควบคุมการไหลเข้าของเงินจึงไม่ใช่ความคิดที่ดี และหน้าที่ของ ธปท. คือ การทำให้ทุกสิ่งเป็นไปอย่างราบรื่น และไม่พยายามปรับเปลี่ยนกลไกตลาด
ดังนั้น บล.ธนชาต ยังคงเป้าดัชนีหุ้นไทยปี 2554 ที่ 1,150 จุด เหมือนเดิมกรณีการลงทุนยังคงอยู่ที่การเข้าสู่วงจรการเติบโตของเศรษฐกิจใหม่ของไทย ซึ่งถูกผลักดันโดยการเติบโตของเศรษฐกิจในประเทศ ซึ่งมีเสถียรภาพมากขึ้น และไม่กังวลเกี่ยวกับแนวโน้มอัตราดอกเบี้ยขาขึ้น เนื่องจาก ธปท. เป็นไปได้ที่จะยังคงปล่อยให้อัตราดอกเบี้ยที่แท้จริงอยู่ในแดนลบไปอีกในปีหน้า เนื่องจากยังคงมีอัตราการผลิตที่ต่ำกว่ากำลังการผลิตที่มีอยู่มาก และยังไม่ได้รับผลกระทบอย่างแท้จริงจากอัตราเงินเฟ้อ และไม่คาดว่าจะมีมาตรการควบคุมเงินทุนใดๆ ที่ออกมาจะส่งผลลบต่อตลาดทุน
ด้าน บล.โนมูระ ออกรายงานกลยุทธ์ The Absence of the Normal III คาดหุ้นเอเชียขึ้นต่อ คงมุมมองเดิมที่ว่าหุ้นเอเชียจะปรับตัวขึ้นไปถึงเดือน พ.ย. จาก
ประการแรก ค่าเงินเหรียญสหรัฐอ่อนค่า เพราะแนวโน้มธนาคารกลางสหรัฐ (เฟด) อาจจะเข้าซื้อพันธบัตรสหรัฐเพิ่มขึ้น ซึ่งทางการเงินเรียกว่า Quantitative Easing หรือ QE จากที่ซื้อไปแล้วกว่า 1 ล้านล้านเหรียญสหรัฐ ขณะที่ดอกเบี้ยเอเชียสูงกว่าจูงใจให้เงินไหลเข้า 
ประการที่สอง ตลาดพันธบัตรที่เข้าภาวะฟองสบู่ และเงินไหลเข้าตลาดหุ้นเอเชียยังมีปริมาณน้อยกว่าค่าเฉลี่ยในอดีต โดยนับตั้งแต่ช่วงปี 2549 ที่กองทุนต่างชาติถอนเงินลงทุนออกจากตลาดหุ้น ปัจจุบันปริมาณการซื้อสุทธิยังต่ำกว่าค่าเฉลี่ยในอดีต 
แต่อย่างไรก็ตาม เงินร้อนที่ไหลเข้ามาอย่างต่อเนื่อง คาดจะส่งผลให้ธนาคารกลางเอเชียเข้าแทรกแซงอัตราแลกเปลี่ยน และออกมาตรการควบคุมเงินทุนไหลเข้า หรือ Tobin Tax ซึ่งจะเป็นความเสี่ยงสำคัญของตลาดหุ้นเอเชียในอนาคต
อย่างไรก็รอดูนโยบายผู้ว่าการ ธปท. คนใหม่ที่จะเข้ารับตำแหน่งวันที่ 1 ต.ค.นี้ ด้วยนะคะ